S-158/2009

Mál þetta höfðaði sýslumaðurinn í Stykkishólmi með ákæru 15. júní 2009 á hendur ákærða, A..., kt. ..., ... í .... Málið var dómtekið 27. október 2009.

Í ákæruskjali segir að málið sé höfðað gegn ákærða „fyrir eftirtalin umferðarlagabrot hér á landi sem ökumaður við vöruflutninga á vegum í atvinnuskyni:

1.

Með því að hafa sem ökumaður vörubifreiðarinnar TR-748 vanrækt að gera lögboðið hlé á aksturstímabili sem hófst þriðjudaginn 30. janúar 2007 kl. 12:25 og lauk sama dag kl. 19:29 og stóð því í 5:34 klst. eða 1:04 klst. (23,7%) umfram leyfð tímamörk.

Telst þetta varða við 1. mgr. 7. gr., sbr. 14. gr. reglugerðar nr. 662/2006 um aksturs- og hvíldartíma ökumanna, sbr. c-lið 1. mgr. 44. gr. a, sbr. 1. mgr. 100. gr. umferðarlaga nr. 50/1987.

2.

Með því að hafa sem ökumaður vörubifreiðarinnar TR-748 vanrækt að gera lögboðið hlé á aksturstímabili sem hófst sunnudaginn 18. febrúar 2007 kl. 13:11 og lauk sama dag kl. 21:57 og stóð því í 6:20 klst. eða 1:50 klst. (40,7%) umfram leyfð tímamörk.

Telst þetta varða við 1. mgr. 7. gr., sbr. 14. gr. reglugerðar nr. 662/2006 um aksturs- og hvíldartíma ökumanna, sbr. c-lið 1. mgr. 44. gr. a, sbr. 1. mgr. 100. gr. umferðarlaga nr. 50/1987.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði krefst þess aðallega að hann verði sýknaður af refsikröfum en til vara að refsing verði svo væg sem lög frekast leyfa. Þá er þess krafist að sakarkostnaður verði felldur á ríkissjóð.

I.

Ákærði er bifreiðarstjóri hjá flutningafyrirtækinu Ragnar og Ásgeir ehf., sem starfrækt er í Grundarfirði.

Með bréfi Vegagerðarinnar 19. mars 2007 var þess farið á leit að fyrirtækið skilaði ökuritaskífum og útprentuðum upplýsingum úr ökurita bifreiða fyrirtækisins á tímabilinu 15. janúar til 15. mars 2007. Var jafnframt óskað eftir upplýsingum um hvaða starfsmenn fyrirtækisins hefðu ekið bifreiðunum ásamt ljósriti úr akstursbók bifreiðanna á sama tímabili. Frestur til að skila þessum gögnum var veittur til 10. apríl sama ár. Fyrirtækið mun hafa fengið frestinn lengdan til 20. maí 2007, en beiðnin var ítrekuð með bréfi Vegagerðarinnar 26. júní 2007 þegar gögnin skiluðu sér ekki. Í því erindi var tekið fram að litið yrði svo á að fyrirtækið neitaði að afhenda gögn ef bréfinu yrði ekki svarað innan tveggja vikna. Í kjölfarið mætti þá vænta þess að málið yrði kært til lögreglu.

Hinn 27. júní 2007 var skilað inn til Vegagerðarinnar ökuritaskífum fyrir bifreiðar fyrirtækisins. Vegagerðin taldi meðal annars að gögn þessi leiddu í ljós að ákærði hefði gerst brotlegur við reglur um aksturs- og hvíldartíma ökumanna. Málinu var því vísað til lögreglu með bréfi Vegagerðarinnar 28. febrúar 2008.

II.

Ákærði mætti til yfirheyrslu hjá lögreglu 28. október 2008 og nýtti sér rétt sinn til að tjá sig ekki um sakargiftir.

Fyrir dómi kvaðst ákærði ekkert geta tjáð sig um sakarefnið eða hvað hann var að gera þá daga sem honum er gefið að sök að hafa ekki tekið lögboðinn hvíldartíma við akstur.

III.

Við þeim brotum sem ákærða eru gefin að sök getur ekki legið þyngri refsing en fésekt. Sök fyrnist því á tveimur árum, sbr. 1. tölul. 1. mgr. 81. gr. almennra hegningarlaga, nr. 19/1940, með síðari breytingum.

Samkvæmt 4. mgr. 81. gr. almennra hegningarlaga rofnar fyrningarfrestur þegar rannsókn sakamáls hefst fyrir rannsóknara gegn manni sem sakborningi. Þó rýfur rannsókn ekki fyrningarfrest ef rannsóknari hættir rannsókninni eða hún stöðvast um óákveðinn tíma, sbr. 5. mgr. sömu laga.

Eftir að ákærði var yfirheyrður sem sakborningur hjá lögreglu 28. október 2008 var rannsókn málsins hætt. Rannsóknin rauf því ekki fyrningu sakar gagnvart ákærða. Fyrningarfrestur vegna brotanna, sem talin eru framin í janúar og febrúar 2007, var því liðinn þegar ákæran var birt ákærða við þingfestingu málsins 20. júlí 2009. Samkvæmt þessu verður ákærði sýknaður af refsikröfu ákæruvaldsins.

Samkvæmt 2. mgr. 218. gr. laga um meðferð sakamála, nr. 88/2008, verður sakarkostnaður felldur á ríkissjóð, þar með talin málsvarnarlaun skipaðs verjanda ákærða, sem þykja hæfilega ákveðin að meðtöldum virðisaukaskatti svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærði, A... , er sýknaður af refsikröfu ákæruvaldsins.

Allur sakarkostnaður greiðist úr ríkissjóði, þar með talin málsvarnarlaun skipaðs verjanda ákærða, Þ-kk-ef S-kk-ef S-kk-ef, 74.700 krónur.

B-kk-nf B-kk-nf